Eelmine nädal arreteeriti mees, kes oli ööbinud 14 Barcelona luksushotellis ning jätnud külma arve.
26-aastane portugali päritolu mees arreteeriti eelmine nädal, kuna oli neljateistkümnest luksushotellist lahkunud öö eest maksmata. Temast andis märku Catalanis asuv viietärnihotell, kus ta oli jätnud 1000 euro suuruse külma arve, kirjutab The Local.
Mees leiti lähedalasuvast luksushotellist ning arreteeriti pettuse eest.
Hiljem tuli välja, et mees oli ööbinud kokku neljateistkümnes Barcelona hotellis ning tema maksmata jäetud summa küündis üle 7500 euro.
Ta kasutas alati sama teguviisi – tegi üheaegselt mitmesse hotelli check-in'i ning kasutas limiidi ületanud krediitkaarte. Hotellis olles nautis ta kõiki mugavusi, sealhulgas ka jõusaali ja restorane ning lasi jalga enne, kui oleks tasuma pidanud.